
Irina Petraru s-a alăturat echipei de ştiri a postului B1
Cunoscuta jurnalistă Irina Petraru se va alătura echipei B1 TV, începând de luni, 9 aprilie, urmând să prezinte ştirile amiezii, alături de Mădălina Puşcalău.
«Sunt onorată să fac parte din această echipă şi mă bucură faptul că aici m-am reîntâlnit cu foarte mulţi colegi din presă. Schimbarea a venit exact în momentul în care am simţit că sunt pregătită să îmi asum noi responsabilităţi», ne-a declarat Irina.
Cu o vastă experienţă în mass media, Irina Petraru (33 ani) şi-a început cariera la Radio Iaşi, după care a urmat Radio Nord Est din acelaşi oraş. În 2003, a schimbat direcţia spre televiziune şi a început să prezinte ştiri şi să realizeze emisiuni la TV Bit Antena 1, iar din 2006, la Antena 3. 
Absolventă de Litere, Irina şi-a explorat şi alte aptitudini şi a urmat un curs de actorie. A făcut parte din trupa Teatrului Ludic din Iaşi, alături de care a mers în turnee şi a participat la diverse festivaluri, iar de curând a apărut într-un scurtmetraj. Cu toate acestea, pupitrul ştirilor este locul unde se simte cel mai bine.

